CELEX: 32019R0819
Language: fi
Date: 2019-02-01 00:00:00
Title: Komission delegoitu asetus (EU) 2019/819, annettu 1 päivänä helmikuuta 2019, Euroopan parlamentin ja neuvoston asetuksen (EU) N:o 346/2013 täydentämisestä eurooppalaisiin yhteiskunnalliseen yrittäjyyteen erikoistuneisiin rahastoihin liittyvien eturistiriitojen, yhteiskunnallisten vaikutusten mittaamisen ja sijoittajille annettavien tietojen osalta (ETA:n kannalta merkityksellinen teksti.)

22.5.2019   
               
               
                  FI
               
               
                  Euroopan unionin virallinen lehti
               
               
                  L 134/1
               
            
         KOMISSION DELEGOITU ASETUS (EU) 2019/819,
         annettu 1 päivänä helmikuuta 2019,
         Euroopan parlamentin ja neuvoston asetuksen (EU) N:o 346/2013 täydentämisestä eurooppalaisiin yhteiskunnalliseen yrittäjyyteen erikoistuneisiin rahastoihin liittyvien eturistiriitojen, yhteiskunnallisten vaikutusten mittaamisen ja sijoittajille annettavien tietojen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisista yhteiskunnalliseen yrittäjyyteen erikoistuneista rahastoista 17 päivänä huhtikuuta 2013 annetun Euroopan parlamentin ja neuvoston asetuksen (EU) N:o 346/2013 (1) ja erityisesti sen 9 artiklan 5 kohdan, 10 artiklan 2 kohdan ja 14 artiklan 4 kohdan,
         sekä katsoo seuraavaa:
         
                     (1)
                  
                  
                     Vaatimukset täyttävien yhteiskunnalliseen yrittäjyyteen erikoistuneiden rahastojen hoitajien olisi hyväksyttävä menettelyt ja toimenpiteet sen varmistamiseksi, että tällaiseen liiketoimintaan osallistuvat henkilöt harjoittavat sitä vaatimukset täyttävien yhteiskunnalliseen yrittäjyyteen erikoistuneiden rahastojen ja niiden sijoittajien parhaan edun mukaisesti. Hoitajien eturistiriitoja koskevissa toimintaperiaatteissa olisi lueteltava vähimmäistoimet, jotta unionissa voidaan saavuttaa yhdenmukainen sijoittajansuoja ja jotta nämä hoitajat voivat hyväksyä ja noudattaa yhdenmukaisia ja tehokkaita käytäntöjä eturistiriitojen ehkäisemiseksi, seuraamiseksi ja hallitsemiseksi. Jotta vältytään tarpeettomilta hallinnollisilta rasitteilta ja varmistetaan samalla sijoittajansuojan asianmukainen taso, eturistiriitoja koskevat toimintaperiaatteet olisi sovitettava yhteen hoitajien liiketoiminnan luonteen, laajuuden ja monimutkaisuuden kanssa.
                  
               
                     (2)
                  
                  
                     Eturistiriitoja koskevissa toimintaperiaatteissa määritellyt menettelyt ja toimenpiteet eivät välttämättä riitä vaatimukset täyttävien yhteiskunnalliseen yrittäjyyteen erikoistuneiden rahastojen tai niiden sijoittajien etujen suojelemiseksi, missä tapauksessa vaatimukset täyttävien yhteiskunnalliseen yrittäjyyteen erikoistuneiden rahastojen hoitajien olisi ryhdyttävä tarpeellisiin lisätoimiin kyseisten etujen suojelemiseksi. Tällaisiin toimiin olisi kuuluttava asiasta ilmoittaminen vaatimukset täyttävän yhteiskunnalliseen yrittäjyyteen erikoistuneen rahaston ylemmälle johdolle tai toimivaltaiselle sisäiselle elimelle ja tarvittavien päätösten tekeminen tai toimien toteuttaminen yhteiskunnalliseen yrittäjyyteen erikoistuneen rahaston tai sen sijoittajien parhaan edun mukaisesti.
                  
               
                     (3)
                  
                  
                     Vaatimukset täyttävien yhteiskunnalliseen yrittäjyyteen erikoistuneiden rahastojen hoitajat voivat osallistua sellaisten yritysten hallinnointiin, joihin vaatimukset täyttävät yhteiskunnalliseen yrittäjyyteen erikoistuneet rahastot sijoittavat. Eturistiriitojen ehkäisemiseksi ja sen varmistamiseksi, että kyseisten hoitajien äänioikeuksia käytetään sekä kyseessä olevan vaatimukset täyttävän yhteiskunnalliseen yrittäjyyteen erikoistuneen rahaston että sen sijoittajien edun mukaisesti, on määriteltävä yksityiskohtaiset vaatimukset tällaisten äänioikeuksien käyttämistä varten. Vaatimukset täyttävien yhteiskunnalliseen yrittäjyyteen erikoistuneiden rahastojen hoitajien olisi laadittava riittävän tasoisen sijoittajansuojan varmistamiseksi asianmukaisia ja tehokkaita tähän liittyviä strategioita ja toimitettava pyynnöstä tiivistelmä näistä strategioista ja toteuttamistaan toimista.
                  
               
                     (4)
                  
                  
                     Tehokkaan eturistiriidoista ilmoittamisen varmistamista varten toimitettavat tiedot olisi saatettava säännöllisesti ajan tasalle. Näiden tietojen julkaisemiselle on vahvistettava vaatimukset, kun otetaan huomioon riskit, jotka liittyvät verkkosivuston käyttämiseen eturistiriidoista ilmoittamisen välineenä.
                  
               
                     (5)
                  
                  
                     Jotta varmistetaan yhdenmukainen lähestymistapa menettelyihin, joita vaatimukset täyttävien yhteiskunnalliseen yrittäjyyteen erikoistuneiden rahastojen hoitajat käyttävät sen mittaamiseen, saavuttavatko vaatimukset täyttävät salkkuyritykset myönteisiä yhteiskunnallisia vaikutuksia, näihin menettelyihin olisi sisällytettävä tiettyjä seikkoja. Vaatimukset täyttävien salkkuyritysten käyttämät resurssit sekä näiden yritysten tarjoamat tuotteet ja palvelut ovat myönteisten yhteiskunnallisten vaikutusten keskeisiä indikaattoreita, minkä vuoksi niiden olisi oltava olennainen osa näitä menettelyjä. Jotta yhteiskunnalliset yritykset erotetaan yrityksistä, jotka saavuttavat yhteiskunnallisia tavoitteita vain satunnaisesti, vaatimukset täyttävien salkkuyritysten tulosten arvioinnin olisi myös kuuluttava näihin menettelyihin.
                  
               
                     (6)
                  
                  
                     Olisi varmistettava, että sijoittajille ennen sijoituksen tekoa annettavat tiedot sisältävät riittävästi tietoja vaatimukset täyttävästä yhteiskunnalliseen yrittäjyyteen erikoistuneesta rahastosta. Näin ollen vaatimukset täyttävän yhteiskunnalliseen yrittäjyyteen erikoistuneen rahaston sijoitusstrategian ja -tavoitteiden kuvauksen olisi sisällettävä kuvaukset sellaisten vaatimukset täyttävien salkkuyritysten yhteiskunnallisista aloista, maantieteellisistä alueista ja oikeusmuodoista, joihin vaatimukset täyttävä yhteiskunnalliseen yrittäjyyteen erikoistunut rahasto aikoo sijoittaa, sekä tiedot näiden yritysten voitonjaosta.
                  
               
                     (7)
                  
                  
                     Sijoittajille olisi annettava tarvittavat tiedot, joiden avulla he voivat arvioida vaatimukset täyttävän yhteiskunnalliseen yrittäjyyteen erikoistuneen rahaston hoitajan yhteiskunnallisten vaikutusten mittaamisessa käyttämiä menetelmiä. Ennen sijoituksen tekoa annettavissa tiedoissa olisi siksi määriteltävä, onko vaatimukset täyttävän yhteiskunnalliseen yrittäjyyteen erikoistuneen rahaston hoitaja käyttänyt sisäisiä menetelmiä vai yleisesti hyväksyttyjä menetelmiä. Ennen sijoituksen tekoa annettavien tietojen olisi myös sisällettävä kuvaus menetelmien keskeisistä piirteistä, mukaan lukien sijoituskohteiden seulontaperusteet ja asiaankuuluvat indikaattorit sekä selvitys siitä, miten vaatimukset täyttävän yhteiskunnalliseen yrittäjyyteen erikoistuneen rahaston hoitaja varmistaa, että näitä menetelmiä noudatetaan.
                  
               
                     (8)
                  
                  
                     Sijoittajien olisi kyettävä varmentamaan, noudattaako vaatimukset täyttävän yhteiskunnalliseen yrittäjyyteen erikoistuneen rahaston hoitaja sijoituspolitiikkaa valitessaan muita kuin vaatimukset täyttäviä sijoituskohteita. Ennen sijoituksen tekoa annettavien tietojen olisi siksi sisällettävä tiedot sellaisten muiden kuin vaatimukset täyttävien sijoituskohteiden tyypeistä, joihin vaatimukset täyttävä yhteiskunnalliseen yrittäjyyteen erikoistunut rahasto sijoittaa, sijoitustekniikoista, asiaankuuluvista rajoituksista sekä sijoitusten kohteina olevista toimialoista ja maantieteellisistä alueista.
                  
               
                     (9)
                  
                  
                     Avoimuuden vuoksi sijoittajille olisi annettava tarvittavat tiedot liiketoiminnan tukipalveluista ja muista tukitoimista, joita vaatimukset täyttävän yhteiskunnalliseen yrittäjyyteen erikoistuneen rahaston hoitaja tarjoaa tai järjestää kolmansien osapuolien välityksellä. Liiketoiminnan tukipalveluista ja muista tukitoimista ennen sijoituksen tekoa annettavissa tiedoissa olisi siksi kuvailtava tarjottavien palvelujen ja toimien tyypit.
                  
               
                     (10)
                  
                  
                     Jotta vaatimukset täyttävien yhteiskunnalliseen yrittäjyyteen erikoistuneiden rahastojen hoitajat voivat sopeutua uusiin vaatimuksiin, tämän asetuksen soveltamista olisi lykättävä kuudella kuukaudella,
                  
               ON HYVÄKSYNYT TÄMÄN ASETUKSEN:
         
            1 artikla
            Eturistiriitojen tyypit
            Sovellettaessa asetuksen (EU) N:o 346/2013 9 artiklan 2 kohtaa eturistiriitana pidetään sitä, että vaatimukset täyttävän yhteiskunnalliseen yrittäjyyteen erikoistuneen rahaston hoitaja, tämän puolesta liiketoimintaa tosiasiallisesti harjoittava henkilö, työntekijä tai muu henkilö, joka suoraan tai välillisesti käyttää valtaa kyseiseen hoitajaan tai saman hoitajan hallinnoimaan toiseen vaatimukset täyttävään yhteiskunnalliseen yrittäjyyteen erikoistuneeseen rahastoon tai yhteissijoitusyritykseen, mukaan lukien siirtokelpoisiin arvopapereihin kohdistuvaa yhteistä sijoitustoimintaa harjoittava yritys, jäljempänä ’UCITS’, nähden tai johon nähden kyseinen hoitaja tai kyseiset rahastot tai yritykset käyttävät valtaa, tai näiden sijoittaja on jossakin seuraavista tilanteista:
            
                        a)
                     
                     
                        kyseinen hoitaja, henkilö tai sijoittaja todennäköisesti saa taloudellista etua tai välttää taloudellisen tappion vaatimukset täyttävän yhteiskunnalliseen yrittäjyyteen erikoistuneen rahaston tai sen sijoittajien kustannuksella;
                     
                  
                        b)
                     
                     
                        kyseisellä hoitajalla, henkilöllä tai sijoittajalla on vaatimukset täyttävälle yhteiskunnalliseen yrittäjyyteen erikoistuneelle rahastolle tai sen sijoittajille tarjottavan palvelun tai toimen tulokseen liittyvä etu, joka poikkeaa vaatimukset täyttävän yhteiskunnalliseen yrittäjyyteen erikoistuneen rahaston tai sen sijoittajien edusta;
                     
                  
                        c)
                     
                     
                        kyseisellä hoitajalla, henkilöllä tai sijoittajalla on vaatimukset täyttävän yhteiskunnalliseen yrittäjyyteen erikoistuneen rahaston tai sen sijoittajien puolesta tehtävän liiketoimen tulokseen liittyvä etu, joka poikkeaa vaatimukset täyttävän yhteiskunnalliseen yrittäjyyteen erikoistuneen rahaston tai sen sijoittajien edusta;
                     
                  
                        d)
                     
                     
                        kyseisellä hoitajalla, henkilöllä tai sijoittajalla on taloudellinen tai muunlainen kannustin ajaa
                        
                                    i)
                                 
                                 
                                    sijoittajan, sijoittajaryhmän tai toisen yhteissijoitusyrityksen, mukaan lukien UCITS, etua vaatimukset täyttävän yhteiskunnalliseen yrittäjyyteen erikoistuneen rahaston tai sen sijoittajien edun sijasta;
                                 
                              
                                    ii)
                                 
                                 
                                    vaatimukset täyttävän yhteiskunnalliseen yrittäjyyteen erikoistuneen rahaston yhden sijoittajan etua kyseisen rahaston toisen sijoittajan tai sijoittajaryhmän edun sijasta;
                                 
                              
                  
                        e)
                     
                     
                        kyseinen hoitaja, henkilö tai sijoittaja harjoittaa samoja toimintoja vaatimukset täyttävän yhteiskunnalliseen yrittäjyyteen erikoistuneen rahaston, toisen yhteissijoitusyrityksen, mukaan lukien UCITS, tai sijoittajan hyväksi;
                     
                  
                        f)
                     
                     
                        kyseinen hoitaja, henkilö tai sijoittaja maksaa tai saa sellaisen maksun tai palkkion tai se tarjoaa tai saa sellaisen muun kuin rahallisen edun, joka on muu kuin komission delegoidun asetuksen (EU) N:o 231/2013 (2) 24 artiklan 1 kohdassa tarkoitettu maksu, palkkio tai muu rahallinen etu;
                     
                  
                        g)
                     
                     
                        kyseinen henkilö, rahasto tai yritys vaikuttaa oman etunsa mukaisesti vaatimukset täyttävän salkkuyrityksen kehitykseen vaatimukset täyttävän yhteiskunnalliseen yrittäjyyteen erikoistuneen rahaston tai sen sijoittajien vahingoksi tai vaatimukset täyttävän yhteiskunnalliseen yrittäjyyteen erikoistuneen rahaston tavoitteiden saavuttamisen kustannuksella.
                     
                  
         
            2 artikla
            Eturistiriitoja koskevat toimintaperiaatteet
            
               1.   Vaatimukset täyttävän yhteiskunnalliseen yrittäjyyteen erikoistuneen rahaston hoitajan on laadittava kirjallisesti ja pantava täytäntöön eturistiriitoja koskevat toimintaperiaatteet, jotka ovat hoitajan liiketoiminnan luonteen, laajuuden ja monimutkaisuuden perusteella asianmukaisia kyseisen hoitajan kokoon ja organisatoriseen rakenteeseen nähden, sekä ylläpidettävä niitä.
            
            
               2.   Edellä 1 kohdassa tarkoitetuissa eturistiriitoja koskevissa toimintaperiaatteissa on tunnistettava 1 artiklan mukaisesti tilanteet, jotka voivat aiheuttaa eturistiriidan, sekä määriteltävä hyväksyttävät toimenpiteet ja menettelyt, joita noudatetaan jatkuvasti.
            
         
         
            3 artikla
            Menettelyt ja toimenpiteet eturistiriitojen ehkäisemiseksi, hallitsemiseksi ja seuraamiseksi
            Edellä 2 artiklan 2 kohdassa tarkoitettuihin hyväksyttäviin toimenpiteisiin ja noudatettaviin menettelyihin on sisällyttävä vähintään seuraavat toimet:
            
                        a)
                     
                     
                        tietojenvaihdon kieltäminen 1 artiklassa tarkoitettujen henkilöiden tai yhteisöjen välillä, jos tällainen tietojenvaihto voi johtaa eturistiriitaan tai edesauttaa eturistiriidan syntymistä;
                     
                  
                        b)
                     
                     
                        valvonnan eriyttäminen sellaisten 1 artiklassa tarkoitettujen henkilöiden tai yhteisöjen osalta, joiden edut saattavat joutua ristiriitaan;
                     
                  
                        c)
                     
                     
                        yhteyden tai riippuvuuden poistaminen jostakin toiminnasta pääasiassa vastaaville 1 artiklassa tarkoitetuille henkilöille tai yhteisöille maksettavan korvauksen ja jostakin toisesta toiminnasta pääasiassa vastaaville henkilöille tai yhteisöille maksettavan korvauksen tai näiden tuottamien tulojen väliltä, jos kyseisten toimintojen osalta voi syntyä eturistiriita;
                     
                  
                        d)
                     
                     
                        toimenpiteet, joilla estetään 1 artiklassa tarkoitettuja henkilöitä tai yhteisöjä käyttämästä asiatonta vaikutusvaltaa vaatimukset täyttävän yhteiskunnalliseen yrittäjyyteen erikoistuneen rahaston hoitamisessa;
                     
                  
                        e)
                     
                     
                        toimenpiteet, joilla estetään 1 artiklassa tarkoitettuja henkilöitä tai yhteisöjä osallistumasta mihin tahansa eturistiriidan mahdollisesti aiheuttavaan toimintaan, tai valvotaan tällaista toimintaa.
                     
                  
         
            4 artikla
            Eturistiriitojen seurausten hallinta
            Jos 2 artiklan 2 kohdassa ja 3 artiklassa tarkoitetuissa eturistiriitoja koskevissa toimintaperiaatteissa määritellyillä toimenpiteillä ja menettelyillä ei pystytä riittävällä tavalla ehkäisemään vaatimukset täyttävän yhteiskunnalliseen yrittäjyyteen erikoistuneen rahaston tai sen sijoittajien etuihin kohdistuvia riskejä, vaatimukset täyttävän yhteiskunnalliseen yrittäjyyteen erikoistuneen rahaston hoitajien on
            
                        a)
                     
                     
                        ilmoitettava viipymättä ylemmälle johdolleen tai muulle toimivaltaiselle sisäiselle elimelle tai vaatimukset täyttävän yhteiskunnalliseen yrittäjyyteen erikoistuneen rahaston ylemmälle johdolle tai muulle toimivaltaiselle sisäiselle elimelle kyseisen rahaston tai sen sijoittajien etuihin kohdistuvista riskeistä;
                     
                  
                        b)
                     
                     
                        tehtävä tarvittavat päätökset tai ryhdyttävä toimenpiteisiin sen varmistamiseksi, että kyseiset hoitajat toimivat vaatimukset täyttävän yhteiskunnalliseen yrittäjyyteen erikoistuneen rahaston tai sen sijoittajien parhaan edun mukaisesti.
                     
                  
         
            5 artikla
            Äänioikeuksien käyttöstrategiat eturistiriitojen ehkäisemiseksi
            
               1.   Vaatimukset täyttävien yhteiskunnalliseen yrittäjyyteen erikoistuneiden rahastojen on laadittava kirjallisesti riittävät ja tehokkaat strategiat sen määrittelemiseksi, miten ja milloin vaatimukset täyttävien yhteiskunnalliseen yrittäjyyteen erikoistuneiden rahastojen sijoitussalkussa olevia äänioikeuksia käytetään sekä vaatimukset täyttävän yhteiskunnalliseen yrittäjyyteen erikoistuneen rahaston että sen sijoittajien edun mukaisesti.
            
            
               2.   Edellä 1 kohdassa tarkoitetuissa strategioissa on määriteltävä hyväksyttävät toimenpiteet ja noudatettavat menettelyt, ja niihin on kuuluttava vähintään seuraavat toimet:
               
                           a)
                        
                        
                           merkittävien yhtiötapahtumien seuranta;
                        
                     
                           b)
                        
                        
                           sen varmistaminen, että äänioikeuksia käytetään vaatimukset täyttävän yhteiskunnalliseen yrittäjyyteen erikoistuneen rahaston sijoitustavoitteiden ja -politiikan mukaisesti;
                        
                     
                           c)
                        
                        
                           kyseisten äänioikeuksien käyttämisestä mahdollisesti aiheutuvien eturistiriitojen ehkäiseminen ja hallinta.
                        
                     
            
               3.   Vaatimukset täyttävien yhteiskunnalliseen yrittäjyyteen erikoistuneiden rahastojen hoitajien on toimitettava sijoittajille pyynnöstä tiivistelmä 1 ja 2 kohdassa tarkoitetuista strategioista ja tiedot näiden strategioiden mukaisesti toteutetuista toimista.
            
         
         
            6 artikla
            Eturistiriidoista ilmoittaminen
            
               1.   Vaatimukset täyttävien yhteiskunnalliseen yrittäjyyteen erikoistuneiden rahastojen hoitajien on toimitettava asetuksen (EU) N:o 346/2013 9 artiklan 4 kohdassa tarkoitetut tiedot Euroopan parlamentin ja neuvoston direktiivin 2009/65/EY (3) 2 artiklan 1 kohdan m alakohdassa tarkoitetulla pysyvällä välineellä ja pidettävä nämä tiedot ajan tasalla.
            
            
               2.   Vaatimukset täyttävien yhteiskunnalliseen yrittäjyyteen erikoistuneiden rahastojen hoitajat voivat tarjota 1 kohdassa tarkoitetut tiedot verkkosivustolla osoittamatta näitä tietoja henkilökohtaisesti sijoittajalle edellyttäen, että kaikki seuraavat ehdot täytetään:
               
                           a)
                        
                        
                           sijoittajille on ilmoitettu verkkosivuston osoite ja paikka, josta tieto verkkosivustolla löytyy;
                        
                     
                           b)
                        
                        
                           sijoittajat ovat suostuneet siihen, että nämä tiedot annetaan verkkosivuston välityksellä;
                        
                     
                           c)
                        
                        
                           tiedot ovat jatkuvasti saatavilla verkkosivustolla niin kauan kuin sijoittajien voidaan odottaa kohtuudella tarvitsevan niitä.
                        
                     
         
         
            7 artikla
            Menettelyt myönteisten yhteiskunnallisten vaikutusten mittaamiseksi
            
               1.   Vaatimukset täyttävien yhteiskunnalliseen yrittäjyyteen erikoistuneiden rahastojen hoitajien on varmistettava, että asetuksen (EU) N:o 346/2013 10 artiklan 1 kohdassa tarkoitettuihin menettelyihin sisältyvät vähintään
               
                           a)
                        
                        
                           arviointi vaatimukset täyttävien salkkuyritysten käyttämistä resursseista;
                        
                     
                           b)
                        
                        
                           arviointi vaatimukset täyttävien salkkuyritysten tarjoamista tuotteista ja palveluista;
                        
                     
                           c)
                        
                        
                           arviointi vaatimukset täyttävien salkkuyritysten toiminnasta johtuvista tuloksista.
                        
                     Sovellettaessa 1 kohdan c alakohtaa tulosten, jotka olisivat syntyneet joka tapauksessa, ja tulosten, jotka johtuvat kolmansista osapuolista, ei katsota johtuvan vaatimukset täyttävien salkkuyritysten toiminnasta.
            
            
               2.   Edellä 1 kohdassa tarkoitettuja arviointeja tukeva todistusaineisto on asetettava tilintarkastuksen kohteeksi asetuksen (EU) N:o 346/2013 13 artiklan 3 kohdan mukaisesti.
            
         
         
            8 artikla
            Investointistrategian ja -tavoitteiden kuvaus
            
               1.   Asetuksen (EU) N:o 346/2013 14 artiklan 1 kohdan c alakohdan i alakohdassa tarkoitettujen tietojen on sisällettävä vähintään seuraavat tiedot:
               
                           a)
                        
                        
                           yhteiskunnallinen ala tai yhteiskunnalliset alat, joilla vaatimukset täyttävät salkkuyritykset toimivat;
                        
                     
                           b)
                        
                        
                           maantieteellinen alue, jolla vaatimukset täyttävät salkkuyritykset toimivat;
                        
                     
                           c)
                        
                        
                           vaatimukset täyttävien salkkuyritysten oikeusmuodot;
                        
                     
                           d)
                        
                        
                           yksityiskohtainen kuvaus vaatimukset täyttävien salkkuyritysten voitonjaosta.
                        
                     
            
               2.   Asetuksen (EU) N:o 346/2013 14 artiklan 1 kohdan c alakohdan ii ja iii alakohdassa tarkoitettuihin tietoihin on sisällyttävä vähintään tiedot muiden yhteiskunnalliseen yrittäjyyteen erikoistuneiden rahastojen sijoitusprofiilista ja yhteiskunnalliseen yrittäjyyteen erikoistuneiden rahastojen tämän artiklan 1 kohdan mukaisesti toimittamat tiedot.
            
            
               3.   Asetuksen (EU) N:o 346/2013 14 artiklan 1 kohdan c alakohdan iv alakohdassa tarkoitettuihin tietoihin on sisällyttävä vähintään tiedot siitä, minkä tyyppisiin sijoituskohteisiin vaatimukset täyttävä yhteiskunnalliseen yrittäjyyteen erikoistunut rahasto sijoittaa.
            
            
               4.   Asetuksen (EU) N:o 346/2013 14 artiklan 1 kohdan c alakohdan v alakohdassa tarkoitettuihin tietoihin on sisällyttävä vähintään tiedot siitä, kuuluuko sijoitustekniikoihin oman pääoman ehtoisia sijoitusvälineitä, oman pääoman luonteisia sijoitusvälineitä, arvopaperistettuja ja arvopaperistamattomia velkainstrumentteja, vakuudellisia tai vakuudettomia lainoja tai muuta osallistumista vaatimukset täyttävään salkkuyritykseen.
            
            
               5.   Asetuksen (EU) N:o 346/2013 14 artiklan 1 kohdan c alakohdan vi alakohdassa tarkoitettuihin tietoihin on sisällyttävä vähintään tiedot siitä, sisältääkö vaatimukset täyttävän yhteiskunnalliseen yrittäjyyteen erikoistuneen rahaston sijoitusstrategia sijoittamista koskevia rajoituksia, jotka liittyvät toimialoihin, toimintoihin, maantieteellisiin alueisiin, sijoitusosuuksiin tai -rajoituksiin, tai muita rajoituksia.
            
         
         
            9 artikla
            Tiedot myönteisistä yhteiskunnallisista vaikutuksista
            
               1.   Asetuksen (EU) N:o 346/2013 14 artiklan 1 kohdan d alakohdassa tarkoitetuissa tiedoissa on määriteltävä sellaisten vaatimukset täyttävien salkkuyritysten kohteena olevat tuotteet ja palvelut, joihin vaatimukset täyttävä yhteiskunnalliseen yrittäjyyteen erikoistunut rahasto sijoittaa.
            
            
               2.   Jos asetuksen (EU) N:o 346/2013 14 artiklan 1 kohdan d alakohdassa tarkoitetut tiedot sisältävät tietoja myönteisiä yhteiskunnallisia vaikutuksia koskevista ennusteista, niissä on kuvailtava olettamukset, joiden pohjalta nämä ennusteet on laskettu.
            
            
               3.   Jos asetuksen (EU) N:o 346/2013 14 artiklan 1 kohdan d alakohdassa tarkoitetut tiedot sisältävät tietoja aiemmista myönteisiä yhteiskunnallisia vaikutuksia koskevista tuloksista, niihin on sisällyttävä jäljennös viimeisimmästä vuosikertomuksesta tai tiivistelmä asetuksen (EU) N:o 346/2013 13 artiklan 2 kohdassa tarkoitetun vuosikertomuksen asiaankuuluvista tiedoista.
            
         
         
            10 artikla
            Tiedot yhteiskunnallisen vaikutuksen mittaamisessa käytetyistä menetelmistä
            Asetuksen (EU) N:o 346/2013 14 artiklan 1 kohdan e alakohdassa tarkoitettuihin tietoihin on sisällyttävä vähintään seuraavat tiedot:
            
                        a)
                     
                     
                        ilmoitus siitä, mitataanko yhteiskunnallisia vaikutuksia sisäisten menetelmien vai muiden yleisesti hyväksyttyjen menetelmien perusteella;
                     
                  
                        b)
                     
                     
                        kuvaus menetelmien pääpiirteistä, mukaan lukien sijoituskohteiden seulontaperusteet ja yhteiskunnallisten vaikutusten mittaamisessa käytetyt asiaankuuluvat indikaattorit.
                     
                  
         
            11 artikla
            Kuvaus muista kuin vaatimukset täyttävistä sijoituskohteista
            Asetuksen (EU) N:o 346/2013 14 artiklan 1 kohdan f alakohdassa tarkoitettuihin tietoihin on sisällyttävä vähintään kuvaus kaikista seuraavista:
            
                        a)
                     
                     
                        sijoitustekniikat ja sovellettavat sijoitusrajoitukset;
                     
                  
                        b)
                     
                     
                        muiden kuin vaatimukset täyttävien salkkuyritysten toimiala tai toimialat;
                     
                  
                        c)
                     
                     
                        maantieteellinen alue, jolla muut kuin vaatimukset täyttävät salkkuyritykset toimivat;
                     
                  
                        d)
                     
                     
                        sijoituskohdetyyppien valinnassa käytetyt perusteet.
                     
                  
         
            12 artikla
            Tiedot tukipalveluista
            Asetuksen (EU) N:o 346/2013 14 artiklan 1 kohdan l alakohdassa tarkoitettuihin tietoihin on sisällyttävä vähintään seuraavat tiedot:
            
                        a)
                     
                     
                        kuvaus liiketoiminnan tukipalvelujen ja muiden tukitoimien tyypeistä;
                     
                  
                        b)
                     
                     
                        tieto siitä, ovatko liiketoiminnan tukipalvelut ja muut tukitoimet kolmansien osapuolten tarjoamia.
                     
                  
         
            13 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 11 päivään joulukuuta 2019 lähtien.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 1 päivänä helmikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 115, 25.4.2013, s. 18.
         
            (2)  Komission delegoitu asetus (EU) N:o 231/2013, annettu 19 päivänä joulukuuta 2012, Euroopan parlamentin ja neuvoston direktiivin 2011/61/EU täydentämisestä poikkeuksien, yleisten toimintaedellytysten, säilytysyhteisöjen, vivutuksen, avoimuuden ja valvonnan osalta (EUVL L 83, 22.3.2013, s. 1).
         
            (3)  Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).